title: Vykonávacie nariadenie Komisie (EÚ) 2019/567 z 9. apríla 2019, ktorým sa mení nariadenie Rady (ES) č. 1210/2003 o niektorých osobitných obmedzeniach hospodárskych a finančných vzťahov s Irakom

text:
                  10.4.2019

                  SK

                  Úradný vestník Európskej únie

                  L 99/36

         VYKONÁVACIE NARIADENIE KOMISIE (EÚ) 2019/567
         z 9. apríla 2019,
         ktorým sa mení nariadenie Rady (ES) č. 1210/2003 o niektorých osobitných obmedzeniach hospodárskych a finančných vzťahov s Irakom
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1210/2003 zo 7. júla 2003 o niektorých osobitných obmedzeniach hospodárskych a finančných vzťahov s Irakom, ktorým sa zrušuje nariadenie (ES) č. 2465/96 (1), a najmä na jeho článok 11 písm. b),
         keďže:

                     (1)

                     V prílohe III k nariadeniu (ES) č. 1210/2003 sa uvádza zoznam fyzických a právnických osôb, verejných inštitúcií, spoločností a agentúr a subjektov predchádzajúcej vlády Iraku, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov, ktoré boli umiestnené mimo Iraku k 22. máju 2003.

                     (2)

                     Dňa 4. apríla 2019 sankčný výbor Bezpečnostnej rady OSN rozhodol o vypustení deviatich záznamov zo zoznamu osôb alebo subjektov, na ktoré by sa malo uplatňovať zmrazenie finančných prostriedkov a hospodárskych zdrojov.

                     (3)

                     Príloha III k nariadeniu (ES) č. 1210/2003 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha III k nariadeniu (ES) č. 1210/2003 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 9. apríla 2019

                  Za Komisiu

                  v mene predsedu

                  riaditeľ Útvaru pre nástroje zahraničnej politiky

            (1)  Ú. v. EÚ L 169, 8.7.2003, s. 6.

            PRÍLOHA
            V prílohe III k nariadeniu Rady (ES) č. 1210/2003 sa vypúšťajú tieto záznamy:

                        „48.

                        GENERAL ESTABLISHMENT FOR THARTHAR PROJECT. Adresa: P.O. Box 21, Fallouja, Iraq.“

                        „58.

                        IRAQI BROADCASTING AND TELEVISION ESTABLISHMENT. Adresa: Broadcasting & TV Building, Salihiya, Karkh, Baghdad, Iraq.“

                        „64.

                        IRAQI NEWS AGENCY. Adresa: 28 Nissan Complex, Al Salihiya, Baghdad, Iraq.“

                        „81.

                        MINISTRY OF YOUTH, DIRECTORATE GENERAL OF PLANNING AND FOLLOW UP, IMPORT SECTION. Adresa: P. O. Box 19055, Palestine Street, near Al-Shaab Stadium, Baghdad, Iraq.“

                        „140.

                        STATE ENTERPRISE FOR IRRIGATION PROJECTS. Adresa: Karantina, near Sarafiya Bridge, Baghdad, Iraq.“

                        „164.

                        STATE ESTABLISHMENT OF HADITHA DAM. Adresa: Haklanya, Haditha, Iraq.“

                        „165.

                        STATE ESTABLISHMENT OF HEMREEN DAM. Adresa: 6 Mukdadiya, Mukdadiya, Iraq.“

                        „169.

                        STATE ESTABLISHMENT OF MOSUL DAM. Adresa: Ninewa Governorate, Mosul, Iraq.“

                        „170.

                        STATE ESTABLISHMENT OF SMALL DAMS AND REGULATORS. Adresa: Sinak, Baghdad, Iraq.“


title: Vykonávacie nariadenie Komisie (EÚ) 2019/647 z 15. apríla 2019 o zatriedení určitého tovaru do kombinovanej nomenklatúry

text:
                  25.4.2019

                  SK

                  Úradný vestník Európskej únie

                  L 110/13

         VYKONÁVACIE NARIADENIE KOMISIE (EÚ) 2019/647
         z 15. apríla 2019
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. apríla 2019

                  Za Komisiu

                  v mene predsedu

               Stephen QUEST

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie
                        (číselný znak KN)

                        Odôvodnenie

                        (1)

                        (2)

                        (3)

                        Audioprístroj (tzv. zvukový panel – „soundbar“) na zvukovú reprodukciu audiosúborov rôznych formátov z rôznych rozhraní. Celkové rozmery sú približne 110 × 14 × 7 cm.
                        Tento prístroj je vybavený:

                                    —

                                    rozhraním Ethernet,

                                    —

                                    Bluetooth a pripojením na sieť WiFi,

                                    —

                                    digitálnym optickým vstupom a vstupmi a výstupmi vedenia RCA,

                                    —

                                    dvomi USB portami, z ktorých jeden je mini a slúži na servis výrobku.

                              Prístroj sa môže používať s ďalším prístrojom na reprodukciu zvuku alebo televíznym prístrojom. Môže reprodukovať aj audiosúbory uložené na USB pamäťovom disku alebo z internetového rádia. Je navrhnutý na vytváranie efektu priestorového zvuku a stereo zvuku.

                        8519 81 45

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8519 , 8519 81  a 8519 81 45 .
                        Prístroj spája funkciu reproduktora položky 8518  (keď sa používa v spojení s ďalším prístrojom na reprodukciu zvuku alebo televíznym prístrojom) a funkciu prístroja na reprodukciu zvuku položky 8519  (keď reprodukuje audiosúbory z USB pamäťového disku alebo internetového rádia).
                        Keďže prístroj vykonáva aj funkciu reprodukcie zvuku, zatriedenie do položky 8518  je vylúčené.
                        Keďže prístroj sa dodáva s pripojením USB, znamená to, že používa polovodičové médiá. Výrobok sa má preto zatriediť pod číselný znak KN 8519 81 45  ako „ostatné prístroje na reprodukciu zvuku používajúce polovodičové médiá“.


title: Vykonávacie nariadenie Rady (EÚ) 2019/672 z 29. apríla 2019, ktorým sa vykonáva nariadenie (EÚ) č. 401/2013 o reštriktívnych opatreniach voči Mjanmarsku/Barme

text:
                  30.4.2019

                  SK

                  Úradný vestník Európskej únie

                  L 114/1

         VYKONÁVACIE NARIADENIE RADY (EÚ) 2019/672
         z 29. apríla 2019,
         ktorým sa vykonáva nariadenie (EÚ) č. 401/2013 o reštriktívnych opatreniach voči Mjanmarsku/Barme
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 401/2013 z 2. mája 2013 o reštriktívnych opatreniach voči Mjanmarsku/Barme a o zrušení nariadenia (ES) č. 194/2008 (1), a najmä na jeho článok 4i ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 2. mája 2013 prijala nariadenie (EÚ) č. 401/2013.

                     (2)

                     V súlade s článkom 4i ods. 1 nariadenia (EÚ) č. 401/2013 Rada preskúmala zoznam označených osôb a subjektov uvedený v prílohe IV k uvedenému nariadeniu.

                     (3)

                     Boli doručené aktualizované informácie týkajúce sa záznamov o dvoch osobách zaradených do zoznamu a v prípade všetkých osôb zaradených do zoznamu by sa malo uviesť ich pohlavie.

                     (4)

                     Príloha IV k nariadeniu (EÚ) č. 401/2013 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha IV k nariadeniu (EÚ) č. 401/2013 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. apríla 2019

                  Za Radu

                  predseda

               G. CIAMBA

            (1)  Ú. v. EÚ L 121, 3.5.2013, s. 1.

            PRÍLOHA
            Záznamy 1 až 14 v zozname osôb a subjektov uvedenom v prílohe IV k nariadeniu (EÚ) č. 401/2013 sa nahrádzajú takto:

                           Meno

                           Identifikačné údaje

                           Dôvody

                           Dátum zaradenia do zoznamu

                           „1.

                           Aung Kyaw Zaw

                           Dátum narodenia: 20. augusta 1961
                           Pohlavie: muž
                           Číslo cestovného pasu: DM000826
                           Dátum vydania: 22. novembra 2011
                           Dátum uplynutia platnosti: 21. novembra 2021
                           Vojenské identifikačné číslo: BC 17444

                           Generálporučík Aung Kyaw Zaw bol od augusta 2015 do konca roku 2017 veliteľom úradu špeciálnych operácií č. 3 mjanmarských ozbrojených síl (Tatmadaw). Úrad špeciálnych operácií č. 3 dohliadal na západné veliteľstvo a, z tohto dôvodu, generálporučík Aung Kyaw Zaw je ako jeho veliteľ zodpovedný za kruté činy a závažné porušovanie ľudských práv, ktoré v danom období páchalo západné veliteľstvo voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           25.6.2018

                           2.

                           Maung Maung Soe

                           Dátum narodenia: marec 1964
                           Pohlavie: muž
                           Národné identifikačné číslo: Tatmadaw Kyee 19571

                           Generálmajor Maung Maung Soe bol od októbra 2016 do 10. novembra 2017 veliteľom západného veliteľstva mjanmarských ozbrojených síl (Tatmadaw) a dohliadal na vojenské operácie v Jakchainskom štáte. Z tohto dôvodu je zodpovedný za kruté činy a závažné porušovanie ľudských práv, ktoré v danom období páchalo západné veliteľstvo voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           25.6.2018

                           3.

                           Than Oo

                           Dátum narodenia: 12. októbra 1973
                           Pohlavie: muž
                           Vojenské identifikačné číslo: BC 25723

                           Brigádny generál Than Oo je veliteľom 99. ľahkej pechotnej divízie mjanmarských ozbrojených síl (Tatmadaw). Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchala 99. ľahká pechotná divízia voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           25.6.2018

                           4.

                           Aung Aung

                           Pohlavie: muž
                           Vojenské identifikačné číslo: BC 23750

                           Brigádny generál Aung Aung je veliteľom 33. ľahkej pechotnej divízie mjanmarských ozbrojených síl (Tatmadaw). Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchala 33. ľahká pechotná divízia voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           25.6.2018

                           5.

                           Khin Maung Soe

                           Dátum narodenia: 1972
                           Pohlavie: muž

                           Brigádny generál Khin Maung Soe je veliteľom 15. vojenského operačného velenia niekedy označovaného aj ako 15. ľahká pechotná divízia mjanmarských ozbrojených síl (Tatmadaw), v rámci ktorej pôsobil ľahký pechotný prápor č. 564. Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchalo 15. vojenské operačné velenie, a najmä ľahký pechotný prápor č. 564, voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           25.6.2018

                           6.

                           Thura San Lwin

                           Dátum narodenia: 17. marca 1959
                           Pohlavie: muž

                           Brigádny generál Thura San Lwin bol od októbra 2016 do začiatku októbra 2017 veliteľom pohraničnej stráže. Z tohto dôvodu je zodpovedný za kruté činy a závažné porušovanie ľudských práv, ktoré v danom období páchala pohraničná stráž voči Rohingom v Jakchainskom štáte. Patrí medzi ne nezákonné zabíjanie a systematické vypaľovanie domov a budov Rohingov.

                           25.6.2018

                           7.

                           Thant Zin Oo

                           Pohlavie: muž

                           Thant Zin Oo je veliteľom 8. práporu bezpečnostnej polície. Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchal 8. prápor bezpečnostnej polície voči Rohingom v Jakchainskom štáte. Medzi závažné porušovanie ľudských práv patrí nezákonné zabíjanie a systematické vypaľovanie domov a budov Rohingov. Tieto činy boli spáchané spoločne a s priamou podporou 33. ľahkej pechotnej divízie mjanmarských ozbrojených síl (Tatmadaw) vedenou brigádnym generálom Aungom Aungom. Thant Zin Oo je preto spojený s osobou zaradenou na zoznam, brigádnym generálom Aungom Aungom.

                           25.6.2018

                           8.

                           Ba Kyaw

                           Pohlavie: muž

                           Ba Kyaw je seržantom 564. ľahkého pechotného práporu (LIB) mjanmarských ozbrojených síl (Tatmadaw). V druhej polovici roku 2017 sa dopúšťal voči Rohingom v Jakchainskom štáte krutostí a závažných porušení ľudských práv vrátane vrážd, deportácie a mučenia. V prvom rade bol identifikovaný ako jeden z kľúčových páchateľov masakry, ku ktorej došlo 27. augusta 2017 v Maung Nu.

                           21.12.2018

                           9.

                           Tun Naing

                           Pohlavie: muž

                           Tun Naing je veliacim dôstojníkom základne pohraničnej stráže (BGP) v Taung Bazar. Z titulu tejto funkcie je zodpovedný za krutosti a závažné porušovania ľudských práv, ktorých sa dopustila BGP v Taung Bazar voči Rohingom v Jakchainskom štáte okolo 25. augusta 2017 a pred týmto dátumom i po ňom, vrátane núteného zadržiavania, zlého zaobchádzania a mučenia.

                           21.12.2018

                           10.

                           Khin Hlaing

                           Dátum narodenia: 2. mája 1968
                           Pohlavie: muž

                           Brigádny generál Khin Hlaing je bývalým veliteľom 99. ľahkej pechotnej divízie (LID) a súčasný veliteľ severovýchodného veliteľstva mjanmarských ozbrojených síl (Tatmadaw). Ako veliteľ 99. LID dohliadal na vojenské operácie vykonávané v Šanskom štáte v roku 2016 a začiatkom roka 2017. Z tohto dôvodu je zodpovedný za krutosti a závažné porušovania ľudských práv, ktorých sa v druhom polroku 2016 dopúšťala 99. LID voči príslušníkom etnických menšín z obcí v Šanskom štáte. Tieto činy zahŕňajú nezákonné zabíjanie, nútené zadržiavanie a ničenie obcí.

                           21.12.2018

                           11.

                           Aung Myo Thu

                           Pohlavie: muž

                           Major Aung Myo Thu je poľným veliteľom 33. ľahkej pechotnej divízie (LID) mjanmarských ozbrojených síl (Tatmadaw). Ako poľný veliteľ 33. LID dohliadal na vojenské operácie vykonávané v roku 2017 v Jakchainskom štáte. Z tohto dôvodu je zodpovedný za krutosti a závažné porušovania ľudských práv, ktorých sa v druhom polroku 2017 dopúšťala 33. LID voči Rohingom v Jakchainskom štáte. Tieto činy zahŕňajú nezákonné zabíjanie, sexuálne násilie a nútené zadržiavanie.

                           21.12.2018

                           12.

                           Thant Zaw Win

                           Pohlavie: muž

                           Thant Zaw Win je majorom 564. ľahkého pechotného práporu (LIB) mjanmarských ozbrojených síl (Tatmadaw). Z titulu tejto funkcie dohliadal na vojenské operácie vykonávané v Jakchainskom štáte a je zodpovedný za krutosti a závažné porušovania ľudských práv, ktorých sa v Jakchainskom štáte dopúšťal 564. LIB voči Rohingom, najmä v okolí obce Maung Nu 27. augusta 2017. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           21.12.2018

                           13.

                           Kyaw Chay

                           Pohlavie: muž

                           Kyaw Chay je desiatnikom pohraničnej stráže (BGP). Pôvodne pôsobil v Zaya Di Pyin a bol veliacim dôstojníkom základne BGP v Zaya Di Pyin v období okolo 25. augusta 2017, keď sa BGP pod jeho velením dopúšťala viacerých porušení ľudských práv. Z tohto dôvodu je zodpovedný za krutosti a závažné porušovanie ľudských práv zo strany BGP voči Rohingom v Jakchainskom štáte v uvedenom období. Podieľal sa aj na závažnom porušovaní ľudských práv. Toto porušovanie zahŕňa zlé zaobchádzanie so zadržanými osobami a mučenie.

                           21.12.2018

                           14.

                           Nyi Nyi Swe

                           Pohlavie: muž

                           Generálmajor Nyi Nyi Swe je bývalým veliteľom severného veliteľstva mjanmarských ozbrojených síl (Tatmadaw). Z titulu tejto funkcie je zodpovedný za krutosti a závažné porušovania ľudských práv, ktorých sa od mája 2016 do apríla 2018 (pokým sa nestal veliteľom juhozápadného veliteľstva) dopúšťalo severné veliteľstvo v Kačjinskom štáte, vrátane zlého zaobchádzania s civilným obyvateľstvom. Je tiež zodpovedný za to, že v uvedenom období sa v Kačjinskom štáte bránilo poskytovaniu humanitárnej pomoci civilnému obyvateľstvu v núdzi, najmä je zodpovedný za blokovanie transportov potravín.

                           21.12.2018“


title: Vykonávacie nariadenie Komisie (EÚ) 2019/675 z 29. apríla 2019, ktorým sa mení nariadenie (ES) č. 1067/2008, ktorým sa otvára a ustanovuje správa colných kvót Spoločenstva pre bežnú pšenicu z tretích krajín, okrem pšenice vysokej kvality

text:
                  30.4.2019

                  SK

                  Úradný vestník Európskej únie

                  L 114/10

         VYKONÁVACIE NARIADENIE KOMISIE (EÚ) 2019/675
         z 29. apríla 2019,
         ktorým sa mení nariadenie (ES) č. 1067/2008, ktorým sa otvára a ustanovuje správa colných kvót Spoločenstva pre bežnú pšenicu z tretích krajín, okrem pšenice vysokej kvality
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 187 prvý odsek písm. a),
         keďže:

                     (1)

                     V článku 2 ods. 1 nariadenia Komisie (ES) č. 1067/2008 (2) sa stanovuje otvorenie celkovej colnej kvóty na dovoz 3 073 177 ton bežnej pšenice patriacej pod číselný znak KN 1001 99 00 okrem pšenice vysokej kvality pri colnej sadzbe vo výške 12 EUR za tonu.

                     (2)

                     V článku 3 ods. 1 nariadenia (ES) č. 1067/2008 sa v rámci celkovej colnej kvóty stanovuje podkvóta 2 378 387 ton pre tretie krajiny s výnimkou Kanady a Spojených štátov amerických, ako aj podkvóta erga omnes v objeme122 790 ton.

                     (3)

                     V súvislosti s dohodou so Spojenými štátmi americkými v zmysle článku XXIV:6 GATT sa však vzhľadom na rozšírenie Európskej únie z roku 2004 (3) dohodlo, že sa v rámci podkvóty erga omnes zohľadní objem 6 787 ton. Preto treba k podkvóte erga omnes pridať 6 787 ton, pričom rovnaké množstvo sa má odpočítať z podkvóty pre tretie krajiny s výnimkou Kanady a Spojených štátov amerických.

                     (4)

                     Na základe článku 3 ods. 3 nariadenia (ES) č. 1067/2008 sa má podkvóta pre tretie krajiny s výnimkou Kanady a Spojených štátov amerických rozdeliť na štyri štvrťročné tranže. Vzhľadom na uvedené zníženie množstva v prípade tejto podkvóty je potrebné prispôsobiť objem každej štvrťročnej tranže.

                     (5)

                     Nariadenie (ES) č. 1067/2008 by sa preto malo zodpovedajúcim spôsobom zmeniť,

                     (6)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Článok 3 nariadenia (ES) č. 1067/2008 sa mení takto:

                        1.

                        Odsek 1 sa nahrádza takto:

                           „1.   Dovozná colná kvóta uvedená v článku 2 ods. 1 sa rozdelí na tri podkvóty:

                                       a)

                                       podkvóta I (poradové číslo 09.4123): 572 000 ton pre Spojené štáty americké;

                                       b)

                                       podkvóta II (poradové číslo 09.4125): 2 371 600 ton pre tretie krajiny s výnimkou Kanady a Spojených štátov amerických;

                                       c)

                                       podkvóta III (poradové číslo 09.4133): 129 577 ton v prípade erga omnes.“

                        2.

                        Odsek 3 sa nahrádza takto:

                           „3.   Podkvóta II sa rozdelí na štyri štvrťročné tranže, ktoré sa vzťahujú na tieto obdobia a množstvá:

                                       a)

                                       tranža 1: od 1. januára do 31. marca: 592 900 ton;

                                       b)

                                       tranža 2: od 1. apríla do 30. júna: 592 900 ton;

                                       c)

                                       tranža 3: od 1. júla do 30. septembra: 592 900 ton;

                                       d)

                                       tranža 4: od 1. októbra do 31. decembra: 592 900 ton.“

            Článok 2
            Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. apríla 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 347, 20.12.2013, s. 671.

            (2)  Nariadenie Komisie (ES) č. 1067/2008 z 30. októbra 2008, ktorým sa otvára a ustanovuje správa colných kvót Spoločenstva pre bežnú pšenicu z tretích krajín, okrem pšenice vysokej kvality, a ktoré stanovuje výnimku z nariadenia Rady (ES) č. 1234/2007 (Ú. v. EÚ L 290, 31.10.2008, s. 3).

            (3)  Rozhodnutie Rady 2006/333/ES z 20. marca 2006 o uzavretí Dohody vo forme výmeny listov medzi Európskym spoločenstvom a Spojenými štátmi americkými podľa článku XXIV:6 a článku XXVIII Všeobecnej dohody o clách a obchode (GATT) z roku 1994, ktorá sa týka zmeny úľav v harmonogramoch Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky počas ich pristúpenia k Európskej únii (Ú. v. EÚ L 124, 11.5.2006, s. 13).


title: Vykonávacie nariadenie Komisie (EÚ) 2019/676 z 29. apríla 2019, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje účinná látka s nízkym rizikom ABE-IT 56 (zložky lyzátu Saccharomyces cerevisiae kmeňa DDSF623) a ktorým sa mení príloha k vykonávaciemu nariadeniu Komisie (EÚ) č. 540/2011 (Text s významom pre EHP)

text:
                  30.4.2019

                  SK

                  Úradný vestník Európskej únie

                  L 114/12

         VYKONÁVACIE NARIADENIE KOMISIE (EÚ) 2019/676
         z 29. apríla 2019,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje účinná látka s nízkym rizikom ABE-IT 56 (zložky lyzátu Saccharomyces cerevisiae kmeňa DDSF623) a ktorým sa mení príloha k vykonávaciemu nariadeniu Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 22 ods. 1 v spojení s článkom 13 ods. 2,
         keďže:

                     (1)

                     V súlade s článkom 7 ods. 1 nariadenia (ES) č. 1107/2009 pracovná skupina pre ABE-IT 56 predložila Francúzsku 1. apríla 2016 žiadosť o schválenie účinnej látky ABE-IT 56 (zložky lyzátu Saccharomyces cerevisiae kmeňa DDSF623) (ďalej len „ABE-IT 56“).

                     (2)

                     V súlade s článkom 9 ods. 3 nariadenia (ES) č. 1107/2009 Francúzsko ako spravodajský členský štát 25. mája 2016 informovalo žiadateľa, ostatné členské štáty, Komisiu a Európsky úrad pre bezpečnosť potravín (ďalej len „úrad“) o prijateľnosti uvedenej žiadosti.

                     (3)

                     Spravodajský členský štát predložil 20. júna 2017 Komisii návrh hodnotiacej správy, ktorého kópiu zaslal úradu s hodnotením toho, či možno očakávať, že daná účinná látka spĺňa kritériá schválenia stanovené v článku 4 nariadenia (ES) č. 1107/2009.

                     (4)

                     Úrad postupoval v súlade s článkom 12 ods. 1 nariadenia (ES) č. 1107/2009. V súlade s článkom 12 ods. 3 uvedeného nariadenia požiadal žiadateľa, aby členským štátom, Komisii a úradu poskytol doplňujúce informácie. V máji 2018 predložil spravodajský členský štát úradu posúdenie dodatočných informácií vo forme aktualizovaného návrhu hodnotiacej správy.

                     (5)

                     Úrad oznámil 26. júla 2018 žiadateľovi, členským štátom a Komisii svoje závery o tom, či možno očakávať, že účinná látka ABE-IT 56 spĺňa kritériá schválenia stanovené v článku 4 nariadenia (ES) č. 1107/2009 (2). Úrad svoje závery sprístupnil verejnosti.

                     (6)

                     Komisia predložila 23. októbra 2018 Stálemu výboru pre rastliny, zvieratá, potraviny a krmivá revíznu správu o ABE-IT 56 a 22. marca 2019 návrh nariadenia, ktorým sa ABE-IT 56 schvaľuje.

                     (7)

                     Žiadateľ mal možnosť predložiť pripomienky k revíznej správe.

                     (8)

                     Zistilo sa, že v prípade jedného alebo viacerých reprezentatívnych použití minimálne jedného prípravku na ochranu rastlín s obsahom danej účinnej látky, a najmä použití, ktoré boli preskúmané a ktoré sú podrobne opísané v revíznej správe, boli kritériá schválenia stanovené v článku 4 nariadenia (ES) č. 1107/2009 splnené. Preto je vhodné ABE-IT 56 schváliť.

                     (9)

                     Okrem toho sa Komisia domnieva, že ABE-IT 56 je účinná látka s nízkym rizikom podľa článku 22 nariadenia (ES) č. 1107/2009. ABE-IT 56 nie je látka vzbudzujúca obavy a spĺňa podmienky stanovené v bode 5 prílohy II k nariadeniu (ES) č. 1107/2009. ABE-IT 56 je frakcionačný produkt lyzátu Saccharomyces cerevisiae kmeňa DDSF623. Saccharomyces cerevisiae je v priemyselnej/komerčnej výrobe potravín a nápojov najčastejšie používanou kvasinkou, ktorá je v životnom prostredí je všadeprítomná. Nie je patogénna pre ľudí ani zvieratá, pre ľudí nie je ani infekčná. Vo všeobecnosti sa vyskytuje prirodzene a nepredstavuje výrazné riziko pre žiadnu zložku životného prostredia.

                     (10)

                     Preto je vhodné schváliť ABE-IT 56 ako látku s nízkym rizikom na obdobie 15 rokov.

                     (11)

                     V súlade s článkom 13 ods. 4 nariadenia (ES) č. 1107/2009 by sa príloha k vykonávaciemu nariadeniu Komisie (EÚ) č. 540/2011 (3) mala zodpovedajúcim spôsobom zmeniť.

                     (12)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Schválenie účinnej látky
            Účinná látka ABE-IT 56 (zložky lyzátu Saccharomyces cerevisiae kmeňa DDSF623) špecifikovaná v prílohe I sa schvaľuje za podmienok stanovených v uvedenej prílohe.

            Článok 2
            Zmeny vykonávacieho nariadenia (EÚ) č. 540/2011
            Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.

            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. apríla 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 309, 24.11.2009, s. 1.

            (2)  Záver z partnerského preskúmania účinnej látky ABE-IT 56 (zložky lyzátu Saccharomyces cerevisiae kmeňa DDSF623) z hľadiska hodnotenia rizika pesticídov. Vestník EFSA (EFSA Journal) (2018) 16(9):5400, 14 s. https://doi.org/10.2903/j.efsa.2018.5400.

            (3)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            PRÍLOHA I

                        Bežný názov, identifikačné čísla

                        Názov IUPAC

                        Čistota (1)

                        Dátum schválenia

                        Koniec platnosti schválenia

                        Osobitné ustanovenia

                        ABE-IT 56 (zložky lyzátu Saccharomyces cerevisiae kmeňa DDSF623)

                        neuvádza sa

                        1 000  g/kg (účinná látka)

                        20. mája 2019

                        20. mája 2034

                        Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o ABE-IT 56 (zložky lyzátu Saccharomyces cerevisiae kmeňa DDSF623), a najmä jej dodatky I a II.

               (1)  Ďalšie podrobnosti o identite a špecifikácii účinnej látky sú uvedené v revíznej správe.

            PRÍLOHA II
            V časti D prílohy k vykonávaciemu nariadeniu (EÚ) č. 540/2011 sa dopĺňa táto položka:

                           Číslo

                           Bežný názov, identifikačné čísla

                           Názov IUPAC

                           Čistota (1)

                           Dátum schválenia

                           Koniec platnosti schválenia

                           Osobitné ustanovenia

                           „16

                           ABE-IT 56 (zložky lyzátu Saccharomyces cerevisiae kmeňa DDSF623)

                           neuvádza sa

                           1 000  g/kg (účinná látka)

                           20. mája 2019

                           20. mája 2034

                           Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o ABE-IT 56 (zložky lyzátu Saccharomyces cerevisiae kmeňa DDSF623), a najmä jej dodatky I a II.“

               (1)  Ďalšie podrobnosti o identite a špecifikácii účinnej látky sú uvedené v revíznej správe.


title: Vykonávacie nariadenie Komisie (EÚ) 2019/677 z 29. apríla 2019, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neobnovuje schválenie účinnej látky chlorotalonil a ktorým sa mení vykonávacie nariadenie Komisie (EÚ) č. 540/2011 (Text s významom pre EHP)

text:
                  30.4.2019

                  SK

                  Úradný vestník Európskej únie

                  L 114/15

         VYKONÁVACIE NARIADENIE KOMISIE (EÚ) 2019/677
         z 29. apríla 2019,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neobnovuje schválenie účinnej látky chlorotalonil a ktorým sa mení vykonávacie nariadenie Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1 a článok 78 ods. 2,
         keďže:

                     (1)

                     Smernicou Komisie 2005/53/ES (2) sa chlorotalonil zaradil ako účinná látka do prílohy I k smernici Rady 91/414/EHS (3).

                     (2)

                     Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

                     (3)

                     Obdobie platnosti schválenia účinnej látky chlorotalonil v zmysle časti A prílohy k vykonávaciemu nariadeniu (EÚ) č. 540/2011 uplynie 31. októbra 2019.

                     (4)

                     Žiadosť o obnovenie schválenia chlorotalonilu bola predložená v súlade s článkom 1 vykonávacieho nariadenia Komisie (EÚ) č. 844/2012 (5) v lehote stanovenej v uvedenom článku.

                     (5)

                     Žiadatelia predložili doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.

                     (6)

                     Spravodajský členský štát vypracoval hodnotiacu správu o obnovení schválenia na základe konzultácie so spoluspravodajským členským štátom a 2. septembra 2016 ju predložil Európskemu úradu pre bezpečnosť potravín (ďalej len „úrad“) a Komisii.

                     (7)

                     Úrad postúpil hodnotiacu správu o obnovení schválenia žiadateľovi a členským štátom na pripomienkovanie a prijaté pripomienky postúpil Komisii. Úrad takisto sprístupnil doplňujúcu súhrnnú dokumentáciu verejnosti.

                     (8)

                     Úrad oznámil 6. decembra 2017 Komisii svoj záver (6) o tom, či možno očakávať, že chlorotalonil spĺňa kritériá schválenia stanovené v článku 4 nariadenia (ES) č. 1107/2009.

                     (9)

                     Úrad zistil vážne riziká v súvislosti s kontamináciou podzemnej vody metabolitmi chlorotalonilu. Predpokladá sa najmä, že metabolity R417888, R419492, R471811, SYN507900, M3, M11, M2, M7 a M10 by sa vyskytli nad parametrickou hodnotou 0,1 μg/L vo všetkých relevantných scenároch pre všetky navrhované použitia chlorotalonilu. Preto v súčasnosti nie je možné preukázať, že výskyt metabolitov chlorotalonilu v podzemnej vode nebude mať neprijateľné účinky na podzemnú vodu a škodlivé účinky na ľudské zdravie v zmysle požiadaviek článku 4 ods. 3 písm. b) nariadenia (ES) č. 1107/2009. Úrad okrem toho nemohol vylúčiť obavy týkajúce sa genotoxicity v prípade rezíduí, ktorým budú spotrebitelia vystavení, a v prípade všetkých hodnotených použití sa zistilo vysoké riziko pre obojživelníky a ryby.

                     (10)

                     Okrem toho nebolo možné dokončiť niekoľko oblastí hodnotenia rizika z dôvodu nedostatočných údajov v dokumentácii. Hodnotenie rizika pre spotrebiteľov na základe expozície prostredníctvom stravy nebolo možné dokončiť v dôsledku nedostatku údajov na potvrdenie definície rezíduí v rámci hodnotenia expozície rastlín a hospodárskych zvierat vrátane toxikologického hodnotenia metabolitu.

                     (11)

                     Chlorotalonil je okrem toho v súlade s nariadením Európskeho parlamentu a Rady (ES) č. 1272/2008 (7) klasifikovaný ako karcinogénna látka kategórie 2, zatiaľ čo v závere úradu je uvedené, že chlorotalonil by sa mal klasifikovať ako karcinogénna látka kategórie 1B. V prípade zvažovaných reprezentatívnych použití nebolo možné potvrdiť hladiny rezíduí podľa článku 18 ods. 1 písm. b) nariadenia (ES) č. 396/2005 v prípade rastlinných a živočíšnych výrobkov, a to z dôvodu nedostatočných údajov o rozsahu a toxicite metabolitov, ktoré sú zahrnuté v definícii rezíduí na účely hodnotenia rizika. V dôsledku toho nie je splnená požiadavka stanovená v bode 3.6.3. prílohy II k nariadeniu (ES) č. 1107/2009.

                     (12)

                     Komisia vyzvala žiadateľov, aby predložili svoje pripomienky k záveru úradu a aby v súlade s článkom 14 ods. 1 tretím pododsekom vykonávacieho nariadenia (EÚ) č. 844/2012 predložili svoje pripomienky aj k návrhu správy o obnovení. Žiadatelia predložili pripomienky, ktoré boli dôkladne preskúmané.

                     (13)

                     Napriek argumentom, ktoré uviedli žiadatelia, však nebolo možné vyvrátiť pochybnosti týkajúce sa danej látky.

                     (14)

                     Preto sa v prípade jedného alebo viacerých reprezentatívnych použití minimálne jedného prípravku na ochranu rastlín nepotvrdilo, že kritériá schválenia uvedené v článku 4 nariadenia (ES) č. 1107/2009 sú splnené. V súlade s článkom 20 ods. 1 písm. b) uvedeného nariadenia je teda vhodné neobnoviť schválenie účinnej látky chlorotalonil.

                     (15)

                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

                     (16)

                     Členským štátom by sa mal poskytnúť dostatočný čas na zrušenie autorizácií prípravkov na ochranu rastlín s obsahom chlorotalonilu.

                     (17)

                     Pokiaľ ide o prípravky na ochranu rastlín s obsahom chlorotalonilu, v prípade ktorých členské štáty v súlade s článkom 46 nariadenia (ES) č. 1107/2009 poskytnú akúkoľvek dobu odkladu, by táto doba mala uplynúť najneskôr 20. mája 2020.

                     (18)

                     Vykonávacím nariadením Komisie (EÚ) 2018/1262 (8) sa predĺžilo obdobie platnosti schválenia chlorotalonilu do 31. októbra 2019, aby sa postup obnovenia mohol dokončiť pred uplynutím obdobia platnosti schválenia uvedenej látky. Vzhľadom na to, že rozhodnutie o neobnovení schválenia sa prijíma pred uvedeným predĺženým dátumom uplynutia platnosti, by sa však toto nariadenie malo začať uplatňovať čo najskôr.

                     (19)

                     Toto nariadenie nebráni predloženiu ďalšej žiadosti o schválenie chlorotalonilu v súlade s článkom 7 nariadenia (ES) č. 1107/2009.

                     (20)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Neobnovenie schválenia účinnej látky
            Schválenie účinnej látky chlorotalonil sa neobnovuje.

            Článok 2
            Zmeny vykonávacieho nariadenia (EÚ) č. 540/2011
            V časti A prílohy k vykonávaciemu nariadeniu (EÚ) č. 540/2011 sa vypúšťa riadok 101 týkajúci sa chlorotalonilu.

            Článok 3
            Prechodné opatrenia
            Členské štáty zrušia autorizácie prípravkov na ochranu rastlín s obsahom chlorotalonilu ako účinnej látky najneskôr 20. novembra 2019.

            Článok 4
            Doba odkladu
            Akákoľvek doba odkladu, ktorú členské štáty poskytnú v súlade s článkom 46 nariadenia (ES) č. 1107/2009, musí byť čo najkratšia a musí uplynúť najneskôr 20. mája 2020.

            Článok 5
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. apríla 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 309, 24.11.2009, s. 1.

            (2)  Smernica Komisie 2005/53/ES zo 16. septembra 2005, ktorou sa mení a dopĺňa smernica Rady 91/414/EHS s cieľom zaradiť chlórtalonil, chlórtolurón, cypermetrín, daminozid a metyl-tiofanát ako účinné látky (Ú. v. EÚ L 241, 17.9.2005, s. 51).

            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

            (6)  EFSA (Európsky úrad pre bezpečnosť potravín), 2016. Conclusion on the peer review of the pesticide risk assessment of the active substance chlorothalonil (Záver z partnerského preskúmania účinnej látky chlorotalonil z hľadiska hodnotenia rizika pesticídov). Vestník EFSA (EFSA Journal) (2018) 16(1):5126, 40 s; https://doi.org/10.2903/j.efsa.2018.5126.

            (7)  Nariadenie Európskeho parlamentu a Rady (ES) č. 1272/2008 z 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

            (8)  Vykonávacie nariadenie Komisie (EÚ) 2018/1262 z 20. septembra 2018, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok 1-metylcyklopropén, beta-cyflutrín, chlorotalonil, chlorotolurón, klomazón, cypermetrín, daminozid, deltametrín, dimeténamid-p, diurón, fludioxonyl, flufenacet, flurtamón, fostiazát, indoxakarb, MCPA, MCPB, prosulfokarb, tiofanát-metyl a tribenurón (Ú. v. EÚ L 238, 21.9.2018, s. 62).